b'\n_START_ARTICLE_\nLove Canal\n_START_PARAGRAPH_\nLove kanal je nekdanja soseska naselja Niagara Falls ob Niagarskih slapovih v zvezni dr\xc5\xbeavi New York. Obmo\xc4\x8dje le\xc5\xbei na skrajnem jugovzhodnem delu mesta. Razmejujeta ga dve reki: reka Bergholtz Creek na severu in reka Niagara 400 metrov ju\xc5\xbeneje. Sredi 1970ih je obmo\xc4\x8dje Love Canal pritegnilo pozornost doma\xc4\x8dih in tujih medijev, saj je v javnost pri\xc5\xa1la vest, da je podjetje Hooker Chemical na tem obmo\xc4\x8dju zakopalo 21.000 ton nevarnih odpadkov._NEWLINE_Podjetje Hooker Chemical je svoje zemlji\xc5\xa1\xc4\x8de leta 1953 za 1,00$ prodalo \xc5\xa1olskemu svetu Niagara Falls. Razkrili so natan\xc4\x8dne in podrobne podatke o tem, kje se odpadki nahajajo, in prilo\xc5\xbeili klavzulo o omejitvi odgovornosti za onesna\xc5\xbeevanje. Stanovanjska gradnja in obilno de\xc5\xbeevje sta povzro\xc4\x8dila uhajanje strupenih kemikalij, kar je povzro\xc4\x8dilo neposredno zdravstveno ogro\xc5\xbeenost okoli\xc5\xa1kega prebivalstva in \xc5\xa1kandal urbanisti\xc4\x8dnega na\xc4\x8drtovanja. Deponijo je javnosti razkril lokalni \xc4\x8dasopis Niagara Falls Gazette leta 1976, ki je tudi poro\xc4\x8dal o evakuaciji prebivalcev leta 1978. Julija 1978 so se zdravstveni problemi najprej pojavili pri poro\xc4\x8devalcu Michalu H. Brownu. Deset let po incidentu je komisar ministrstva za zdravje dr\xc5\xbeave New York David Axelrod izjavil, da se bo Love Canal v zgodovino zapisal kot\xc2\xa0\xc2\xbbdr\xc5\xbeavni simbol pomanjkanja \xc4\x8duta za skrb za prihodnje generacije\xc2\xab. Love Canal je ironi\xc4\x8dno prepoznaven tudi po tem, da je ravno obraten ostalim ekolo\xc5\xa1kim \xc5\xa1kandalom - tu so se prebivalci naselili na odpad, namesto da bi ga ustvarili.\n_START_SECTION_\nZgodovina\n_START_PARAGRAPH_\nLove kanal je dobil ime po idejnem vodji Williamu T. Loveu, ki si je v za\xc4\x8detku leta 1890 zamislil kanal za povezavo reke Niagara z Ontarijskim jezerom. Menil je, da bi ta kanal koristil lokalni industriji, ki je potrebovala hidroelektrarno. Ekonomska recesija je leta 1893 povzro\xc4\x8dila, da so sponzorji odstopili od projekta. Kongres je sprejel zakon, ki je prepre\xc4\x8deval kakr\xc5\xa1nekoli posege v reko Niagaro. S tem bi za\xc5\xa1\xc4\x8ditili Niagarske slapove. Kasneje je Love na\xc4\x8drte spremenil. Kanal naj bi se izognil Niagarskim slapovom. Love je nameraval zgraditi popolno urbano naselje, imenovano\xc2\xa0\xc2\xbbModelno mesto\xc2\xab, s parki in domovi na obali Ontarijskega jezera. Njegovi na\xc4\x8drti niso bili nikoli realizirani. Z lastnimi sredstvi je projekt sicer za\xc4\x8del, izkopal je del kanala in zgradil del ulice z domovi, vendar pa so sredstva hitro po\xc5\xa1la. Uspelo mu je izkopati le 1,6 km kanala, \xc5\xa1irokega 15 in 3 do 12 metrov globokega. Ker je bilo delo zelo te\xc5\xbea\xc5\xa1ko, umazano in nevarno, so ga opravljali migranti. Projekt je bil kmalu opu\xc5\xa1\xc4\x8den in kanal je napolnila voda. Okoli\xc5\xa1ki otroci so umetno nastalo jezero poleti uporabljali za kopanje, pozimi, ko je zaledenelo, pa so se na njem drsali. Po letu 1920 je kanal postal odlagali\xc5\xa1\xc4\x8de odpadkov za prebivalce mesta Niagara Falls._NEWLINE_Leta 1940 je podjetje Hooker Electrochemical Company (kasneje znano pod imenom Hooker Chemical Company) iskalo prostor za odlaganje velikih koli\xc4\x8din kemi\xc4\x8dnih odpadkov. Podjetje za razvoj elektri\xc4\x8dne energije je izdalo dovolilo za odlaganje odpadkov v zapu\xc5\xa1\xc4\x8den kanal. Hooker je kupil 21 metrov kanala in ga obdal z \xc5\xbeelezno ogrado, ostali del kanala pa so \xc5\xa1e naprej uporabljali za mestni odpad. Po drugi svetovni vojni je Hooker postal edini lastnik in uporabnik odpada. Odlagali\xc5\xa1\xc4\x8de so uporabljali do leta 1953 in vanj odlo\xc5\xbeili za 21.000 ton nevarnih kemi\xc4\x8dnih odpadkov, kot na primer korozivne snovi, ma\xc5\xa1\xc4\x8dobne kisline in klorirane ogljikovodike iz proizvodnje barvil, di\xc5\xa1ave, topila za gume in umetne smole. Te kemikalije so preprosto zakopali in jih prekrili z zemljo, kjer se je ponovno razrasla vegetacija.'